b'\n_START_ARTICLE_\nStari, kje je moj avto?\n_START_SECTION_\nVsebina\n_START_PARAGRAPH_\nJesse (igra ga Ashton Kutcher) in Chester (igra ga Seann William Scott) sta dva pohavca, ki se neko jutro zbudita v Jessejevi hi\xc5\xa1i z ma\xc4\x8dkom in se sploh ne spomnita prej\xc5\xa1njega ve\xc4\x8dera. V hladilniku odkrijeta ogromne zaloge \xc4\x8dokoladnega pudinga, na telefonski tajnici pa ju pri\xc4\x8daka jezno sporo\xc4\x8dilo od njunih deklet, dvoj\xc4\x8dic Wilme (igra jo Marla Sokoloff) in Wande (igra jo Jennifer Garner). Ker je tisti dan tudi obletnica njunih razmerij z dvoj\xc4\x8dicama, jima morata prinesti darila. Ker daril nikjer ne najdeta, sklepata, da sta jih pustila v Jessejevem avtomobilu. Ko pogledata pred hi\xc5\xa1o, avta nikjer ne najdeta in Jesse se vpra\xc5\xa1a naslovni stavek filma:\xc2\xa0\xc2\xbbStari, kje je moj avto?\xc2\xab_NEWLINE_Ker sta jima dvoj\xc4\x8dici v zameno za darili obljubili\xc2\xa0\xc2\xbbposebno po\xc4\x8dastitev,\xc2\xab\xc2\xa0kar Jesse in Chester pove\xc5\xbeeta s seksom, si \xc5\xa1e toliko bolj obupano \xc5\xbeelita najti avto. V svojem iskanju avtomobila se odpravita na zadnji kraj, ki se ga od prej\xc5\xa1njega ve\xc4\x8dera spomnita. Pot ju vodi do sla\xc4\x8dikluba, kjer naletita na besno transseksualno striptizeto, ki od Jesseja zahteva nazaj svoj kov\xc4\x8dek ukradenega denarja. Jesse se kov\xc4\x8dka sploh ne spomni in s Chesterjem se tako hitro izmuzneta iz kluba in iz krempljev striptizete. Kmalu zatem ju z ulice ugrabi nenavadna skupina \xc4\x8dastilcev NLP-jev, ki jo vodi Zoltan (igra ga Hal Sparks). Ti vesoljski obsedenci od njiju zahtevajo mogo\xc4\x8dno in skrivnostno napravo, usmerjevalnik kontinuuma. Onadva tudi o tej napravi nimata pojma. Pot ju pripelje tudi do pokvarjenega zvo\xc4\x8dnika kitajske drive-in restavracije, ki stalno spra\xc5\xa1uje:\xc2\xa0\xc2\xbbIn kaj [\xc5\xbeelite] potem?,\xc2\xab\xc2\xa0zapohanega prijatelja Nelsona (igra ga David Herman) in njegovega \xc4\x8duda\xc5\xa1kega psa in kitajskega kroja\xc4\x8da, pri katerem sta prej\xc5\xa1nji ve\xc4\x8der naro\xc4\x8dila dve \xc5\xa1portni trenirki. Ravno pri kroja\xc4\x8du odkrijeta svoji novi tetova\xc5\xbei, na hrbta sta si namre\xc4\x8d dala vtetovirati besedi\xc2\xa0\xc2\xbbStari\xc2\xab\xc2\xa0in\xc2\xa0\xc2\xbbMega.\xc2\xab_NEWLINE_Na ulici sre\xc4\x8data tudi vro\xc4\x8do Christie Boner (igra jo Kristy Swanson), ki sta ji prej\xc5\xa1nji ve\xc4\x8der o\xc4\x8ditna prijemala prsi. S tem si nakopljeta jezo Christiejinega razjarjenega fanta, \xc5\xa1portnika Tommyja (igra ga Charlie O\'Connell), in njegove skupine somi\xc5\xa1ljenikov. Kmalu ju pomotoma aretira \xc5\xa1e policija, od katere naposled izvesta, da so njun avto ponesre\xc4\x8di zaplenili in da ga lahko dvigneta pri mestnem redarstvu. Nekje isto\xc4\x8dasno vanju tr\xc4\x8di tudi skupina petih zapeljivih vesoljk, ki od njiju prav tako \xc5\xbeelijo usmerjevalnik kontinuuma. Na mestnem redarstvu ugotovita, da so njun avto ne samo ponesre\xc4\x8di zaplenili, temve\xc4\x8d da so ga ponesre\xc4\x8di dali tudi na dra\xc5\xbebo in da ga je \xc5\xbee odpeljal samotarski rejec nojev Pierre (igra ga Brent Spiner). Na Pierrovem posestvu naletita \xc5\xa1e na dva nordijska mo\xc5\xa1ka v potisnjenih oblekah, ki se jima predstavita kot varuha usmerjevalnika kontinuuma. Pierre ju kmalu zatem odkrije in zapre v kletko, od koder ju re\xc5\xa1i Chesterjevo poznavanje \xc5\xbeivalskega sveta in spremljanje \xc5\xbeivalskega televizijskega programa Animal Planet._NEWLINE_Ko Zoltanova dru\xc5\xa1\xc4\x8dina ugrabi dvoj\xc4\x8dici, se jim Jesse in Chester odlo\xc4\x8dita predati usmerjevalnik kontinuuma v zameno za njuno izpustitev. Ker \xc5\xa1e vedno nimata pojma, kaj ta usmerjevalnik sploh je, se jim odlo\xc4\x8dita predati kar navadno svetle\xc4\x8do igra\xc4\x8do, ki so jih prodajali v nekem klubu. Prevara se jima ne posre\xc4\x8di, saj se v klub nagnetejo vsi akterji (Zoltanova dru\xc5\xa1\xc4\x8dina, seksi vesoljke, nordijska modela, Nelson, dvoj\xc4\x8dici, Christie in Tommyjeva dru\xc5\xa1\xc4\x8dina), ki hitro spregledajo njuno ukano. Zatem se Chesterju posre\xc4\x8di razre\xc5\xa1iti Rubikovo kocko, ki jo je re\xc5\xa1eval \xc5\xbee cel film (vse odkar jo je na\xc5\xa1el v \xc5\xbeep svoje trenirke). Ko sestavi kocko skupaj, se le-ta naenkrat aktivira in se pretvori v ogromno kroglo z veliko lu\xc4\x8dkami. Izka\xc5\xbee se, da morata Jesse in Chester usmerjevalnik predati njegovim varuhom, za kar se jima ponujajo tako nordijska modela kot seksi vesoljke. V kolikor usmerjevalnika ne predata pravim varuhom, bo vesolje uni\xc4\x8deno. Prav tako morata to storiti, preden se na usmerjevalniku pri\xc5\xbege vseh pet lu\xc4\x8dk._NEWLINE_Ker so eni od domnevnih varuhov (nordijska modela ali seksi vesoljke) resni\xc4\x8dni varuhi, drugi pa vesoljci z na\xc4\x8drtom uni\xc4\x8diti svet, je pred Jessejem in Chesterjem te\xc5\xbeka naloga. Ko se pri\xc5\xbege \xc4\x8detrta lu\xc4\x8dka, naposled Jesse vpra\xc5\xa1a, kako jima je prej\xc5\xa1nji ve\xc4\x8der \xc5\xa1lo pri minigolfu pri 18. luknji. Pravi varuhi naj bi namre\xc4\x8d vedeli pravilen odgovor na to vpra\xc5\xa1anje, saj so prej\xc5\xa1nji ve\xc4\x8der pre\xc5\xbeiveli z njima. Nordijska modela odgovorita, da jima je 18. luknjo uspelo premagati v prvem poskusu. Ko se \xc5\xbee zdi, da fanta niti ne vesta, ali je odgovor pravilen ali ne, Jesse usmerjevalnik preda prav nordijskima modeloma. Lu\xc4\x8di se naenkrat ustavijo - Nordijca sta prava varuha usmerjevalnika. Jesse nato pogleda navzgor na plakat sredi kluba, na katerem so za prvo nagrado minigolfa lastniki dolo\xc4\x8dili \xc5\xbeivljenjsko zalogo \xc4\x8dokoladnega pudinga (ki sta ga fanta zjutraj na\xc5\xa1la v svojem hladilniku)._NEWLINE_Seksi vesoljke se v besu pretvorijo v eno velikansko vesoljko (igra jo Jodi Ann Paterson). V boju uspe velikanki onemogo\xc4\x8diti nordijska varuha in na njeni poti do usmerjevalnika kontinuuma in posledi\xc4\x8dno uni\xc4\x8denja sveta stojita le \xc5\xa1e Jesse in Chester. Slednjima preostala dru\xc5\xa1\xc4\x8dina signalizira, da morata na usmerjevalniku aktivirati fotonski pospe\xc5\xa1evalec \xc5\xbearkov, ki da bo dokon\xc4\x8dno premagal velikanko. Chesterju uspe ta pospe\xc5\xa1evalnik aktivirati prav v zadnjem hipu in velikanka se naenkrat zru\xc5\xa1i v prah. Nordijska varuha nato fantoma izbri\xc5\xa1eta spomin, s \xc4\x8dimer se zjutraj zopet znajdeta v svoji postelji brez vsakega spomina na prej\xc5\xa1njo no\xc4\x8d. Tokrat jima za razliko od prej\xc5\xa1nji\xc4\x8d le uspe najti Jessejev avto, ki je bil ves \xc4\x8das parkiran pred hi\xc5\xa1o - le skrit za sladolednim tovornjakom. Z avtom se nato odpeljeta do dvoj\xc4\x8dic, ki jima postre\xc5\xbeeta s posebno pogostitvijo. Le-ta ni seks, kot sta Jesse in Chester mislila in upala, temve\xc4\x8d zgolj dve pleteni kapi in dva pletena \xc5\xa1ala. Nordijska varuha fantoma v zahvalo pustita tudi darili za dvoj\xc4\x8dici: dve ogrlici, s katero dvoj\xc4\x8dicama zrastejo prsi.\n_START_SECTION_\nOdziv kritikov\n_START_PARAGRAPH_\nKritiki so film mo\xc4\x8dno pokarali. BBC-jeva skupina kritikov mu je prisodila eno zvezdico in ocenila, da re\xc5\xbeiser ni opravil svojega dela. Film je ozna\xc4\x8dila za\xc2\xa0\xc2\xbbbedno zami\xc5\xa1ljeno travestijo,\xc2\xab\xc2\xa0za\xc2\xa0\xc2\xbbmo\xc4\x8dno nadle\xc5\xbeen film\xc2\xab\xc2\xa0in celoto komentirala za besedama\xc2\xa0\xc2\xbbbole\xc4\x8de dolgo\xc4\x8dasno.\xc2\xab\xc2\xa0 Na spletni strani Rotten Tomatoes je film 52 kritikov pozitivno ocenilo le 19 odstotkov (10 kritikov), pri \xc4\x8demer se je splo\xc5\xa1ni konsenz glasil:\xc2\xa0\xc2\xbbfilm ni sme\xc5\xa1en.\xc2\xab\xc2\xa0 Metacritic, ki zbira uravnote\xc5\xbeene ocene filmskih kritikov po ocenjevalni lestvici od 1 do 100, je na podlagi 17 ocen filmu pripisal oceno 30.  Pri \xc4\x8dasopisu The Austin Chronicle so film pokomentirali z:\xc2\xa0\xc2\xbbStari, va\xc5\xa1 film je zani\xc4\x8d.\xc2\xab\xc2\xa0USA Today je zapisal:\xc2\xa0\xc2\xbbVsaka civilizacija, ki lahko ustvari tako neumen film, si verjetno zaslu\xc5\xbei izbruh lakote in kuge.\xc2\xab\xc2\xa0Novinarji \xc4\x8dasnika The Chicago Tribune so pokomentirali:\xc2\xa0\xc2\xbbOb koncu neizprosnih 83 minut, bo publika vzklikala \'Stari, ne morem verjeti, da sem presedel celoten film!?\',\xc2\xab\xc2\xa0medtem ko je New York Post ocenil:\xc2\xa0\xc2\xbbGre skoraj za zme\xc5\xa1njavo brez vsakr\xc5\xa1nega vmesnega hihitanja. Gre za tako amaterski in beden film, da se da na obrazih igralcev v\xc4\x8dasih zaznati tisti osramo\xc4\x8deni izraz, kot ga imajo psi s sme\xc5\xa1nimi pri\xc4\x8deskami.\xc2\xab\xc2\xa0 Enega redkih naklonjenih komentarjev so prispevali pri \xc4\x8dasniku New York News, v katerem so navezo Kutcher-Scott ozna\xc4\x8dili za\xc2\xa0\xc2\xbbpresenetljivo prikupno.\xc2\xab\xc2\xa0\n_START_SECTION_\nKomercialni uspeh\n_START_PARAGRAPH_\nKljub slabemu odzivu kritikov je film v Severni Ameriki v svojem prvem vikendu po obisku (in finan\xc4\x8dnemu prilivu) zasedel drugo mesto, s 13.845.914 dolarji je zaostal le za filmom Kaj \xc5\xbeenske ljubijo. Tisti vikend je tretje mesto na lestvici zasedel Kako je Grinch ukradel bo\xc5\xbei\xc4\x8d, ki je v svojem petem vikendu za drugim mestom sicer zaostal le za okoli 40.000 dolarjev.\n_START_SECTION_\nOstale izdaje\n_START_PARAGRAPH_\nDVD izdaja je na prodajne police prispela 26. junija 2001. Poleg filma so ustvarjalci DVD izdaji dodali \xc5\xa1e 7 izbrisanh prizorov, komentar Kutcherja, Scotta in Leinerja, prispevek iz zakulisja, glasbeni video za GTA "Stoopid Ass", televizijske spote in trailer za sam film.'